Pascalis episcopus seruus seruorum dei. G(uilelmo) illustri uiro Niuernensium comiti salutem et apostolicam benedictionem. Non parua de te apud nos fama est, et nos ita credimus et credidimus quod dei timorem habeas et amorem, quod iustitiam diligas et quod in ceteris sicut tantum decet uirum per dei gratiam honeste te habeas. Monemus igitur ut uicinas tibi ecclesias ab oppressionibus liberas facias nec aliquas eis molestias irroges, illis maxime quae ad beati P(etri) tutelam aut patrimonium pertinent, quemadmodum Vizeliacense cenobium. In quo exactiones aut usurpationes aliquas per te uel quorumlibet presumptione institui omnino prohibemus et interdicimus, immo sicut a nostris predecessoribus apostolicae sedis pontificibus sanctitum est, nos quoque sanctimus, ut idem monasterium secundum constitutionem testamenti nobilis memoriae Gerardi comitis in beati Petri iure quietum liberum que dimittas. Alioquin beatus P(etrus) aduersum te dominii sui exeret ultionem et nos locum nostrum apostolica auctoritate tuebimur. Dat Preneste XII Kal. Ianuarias. P(aschalis) episcopus s(eruus) s(eruorum) dei. Venerabilibus fratribus et coepiscopis D(aimberto) Senonensi, Hu(goni) Niuernensi, S(tephano) Eduensi, Io(ceranno) Lingonensi, Hu(goni) Autisiodorensi salutem et apostolicam benedictionem. Ex fundatoris illustris memorie Gerardi comitis oblatione Vizeliacense monasterium beati Petri iuris esse uestra, ut credimus, notitia non ignorat.